จังหวัดนครพนม รณรงค์ไถกลบตอซัง สร้างความรู้ความเข้าใจในการปรับปรุงบำรุงดินและลดปริมาณฝุ่นละอองในอากาศ
ที่บ้านหนองฮี หมู่ที่ 12 ตำบลหนองฮี อำเภอปลาปาก จังหวัดนครพนม นายสยาม ศิริมงคล ผู้ว่าราชการจังหวัดนครพนม  เปิดการรณรงค์ไถกลบตอซังและพืชไร่ภายหลังการเก็บเกี่ยวผลผลิต เพื่อเป็นการรณรงค์ปลูกจิตสำนึกให้ประชาชนในพื้นที่ได้เข้าใจและตระหนักถึงผลกระทบที่จะเกิดขึ้นและปฏิบัติตามระเบียบ ข้อบังคับ ข้อห้ามตามประกาศจังหวัดนครพนม เรื่องกำหนดเขตควบคุมไฟป่าในท้องที่จังหวัดนครพนม ทั้งเป็นการสร้างความรู้ความเข้าใจในการปรับปรุงบำรุงดินให้ประชาชนไปพร้อมกับการลดปริมาณฝุ่นละอองในอากาศ ทำให้ทุกคนมีสุขภาพที่ดีและหันมาร่วมกันแก้ไขปัญหาไปพร้อมกัน จังหวัดนครพนม โดยหน่วยงานในสังกัดกระทรวงเกษตรและสหกรณ์ ได้คัดเลือกพื้นที่ระบบส่งเสริมการเกษตรในพื้นที่เกษตรแปลงใหญ่ ประเภทสินค้าข้าวอินทรีย์ ตำบลหนองฮี เป็นสถานที่จัดกิจกรรม เพื่อให้ทุกคนได้เห็นถึงการผลิตสินค้าเกษตรปลอดภัย สินค้าเกษตรอินทรีย์ ที่กระบวนการผลิตมุ่งเน้นให้เกษตรกรไถกลบตอซัง เป็นการเพิ่มกระบวนการย่อยสลายอินทรีย์วัตถุและเพิ่มปริมาณธาตุอาหารหลักและธาตุอาหารรองที่มีความสำคัญต่อการเจริญเติบโตของพืชในดิน รวมทั้งทุกคนสามารถนำความรู้ที่ได้รับไปปรับใช้ในชีวิตประจำวันและในพื้นที่การเกษตรของตนเองได้